paragraph_text: U Belom Manastiru prolazi Ulicom kralja Petra Svačića, dijelom Trga slobode, Ulicom Imre Nagya. Cesta prolazi podvožnjakom ispod željezničke pruge Mađarboja - Beli Manastir - Osijek i nastavlja se Ulicom Bele Bartoka. U Petlovcu prolazi Ulicom Zvonka Brkića, dijelom Ulice Rade Končara i Ulicom Josipa Kraša, a u Baranjskom Petrovom Selu dijelom Kolodvorske (gdje se spaja s D211) i Glavnom ulicom. Sjeveroistočno od Belišća prelazi Dravu Mostom 107. brigade HV, a u Belišću se nastavlja Ulicom kralja Tomislava, Ulicom kardinala Stepinca i malim dijelom u Valpovu Ulicom Matije Gupca kojom se spaja s D34. Valpovačkom obilaznicom dijeli trasu s D34, od koje se odvaja južno od Valpova. Cesta prolazi južno od Marjančaca, a kroz Ivanovce Ulicom Petra Preradovića i Ulicom Ljudevita Gaja, kroz Zelčin Ulicom oslobođenja, kroz Harkanovce Ulicom Matije Gupca. U Koški prolazi Ulicom Josipa Kozarca i završava na Trgu dr. Franje Tuđmana gdje se spaja s državnom cestom D2.